漢斯-亞當二世

漢斯-亞當二世，全名約翰尼士·亞當·費迪南·阿洛伊斯·祖瑟夫·馬利亞·馬高·德'阿腓阿諾·庇護，係列支敦士登現任大公兼元首，響1989年上任到依家。佢係歐洲唯一一個有實權嘅君主，仲係歐洲最有錢嘅君主。

早年 

漢斯-亞當1945年響瑞士蘇黎世出世，係時任國王法蘭茲·約瑟夫二世同王后佐治亞娜共同嘅第一個細路，而教父係教宗庇護十二世。因為佢老豆早響1938年由佢舅爺法蘭茲一世手上繼位做國王，所以漢斯-亞當一出世就係王位繼承人。

1969年，佢響聖加侖大學商學院畢業，攞到碩士學位。

1984年，佢做咗攝政王，幫老豆監國。當1989年老豆走咗之後，佢繼位做列支敦士登大公，係漢斯-亞當二世。

統治時代 
響佢統治嘅時候，列支敦士登先後加入聯合國、歐洲自由貿易聯盟同埋歐洲經濟區。

2003年搞咗一場公投，決定要唔要擴大佢嘅權力。佢威脅假如結果唔啱佢心水，佢就搬返去奧地利住。而結果係佢成功擴權。

2004年，佢任命大仔阿洛伊斯王儲係攝政王，為政權交接做準備，不過漢斯-亞當依舊係名義上嘅國家元首。呢點就同當初1984年佢老豆法蘭茲·約瑟夫二世做嘅嘢一樣。

2012年，有一場對於係咪削弱佢嘅權力嘅公投，最後畀大比數反對。

身家 
佢擁有LGT王家銀行集團，家族資產七十六億美金，單係佢自己個人淨資產就有四十億美金。咁嘅身家令到佢成為世界最有錢嘅國家元首之一，亦令列支敦士登家族成為全歐洲最有錢嘅王室。

佢亦係一位藝術收藏家，藏有好多珍寶，大部份私人珍藏都響維也納嘅列支敦士登博物館展出。

私生活 

1967年，佢同女伯爵瑪麗·甘斯基響華杜茲嘅華杜茲主教座堂結婚。兩個人係第二代堂姐弟關係。佢哋有四個仔女：

阿洛伊斯王儲
 麥斯米倫王子
 康士坦丁王子
 塔堤安娜公主

2021年8月21號，老婆瑪麗·甘斯基因為中風死咗，終年八十一歲。

佢亦係K.D.St.V. Nordgau Prag Stuttgart嘅榮譽委員。

銜頭

稱呼 

1945年2月14號ー1989年11月13號：列支敦士登王儲殿下
 1989年11月13號ー：列支敦士登親王殿下

跟據官方版本，佢嘅頭銜全稱係：「列支敦士登親王、達保同雅格多夫公爵、里堡伯爵、列支敦士登王朝首領」；而佢嘅官方全名係「漢斯-亞當二世·馮ー列支敦士登」。
聖加侖大學舊生
列支敦士登